***Obecné zastupiteľstvo v Lúči na Ostrove v zmysle § 4 ods. 3 písm. i), § 6 ods.1 a § 11 ods.4 písm. g) zákona SNR č. 369/1990 Zb. o obecnom zriadení v znení neskorších predpisov v súlade so zákonom č. 455/1991 Zb. o živnostenskom podnikaní v znení neskorších predpisov vydáva***

***tento***

**Všeobecne záväzné nariadenie**

**č. 2/2023**

**o pravidlách času predaja v obchode a času prevádzky služieb** **na území obce Lúč na Ostrove.**

**§ 1**

**Predmet úpravy**

1. Týmto všeobecne záväzným nariadením (ďalej len nariadenie) sa určujú pravidlá času predaja v obchode a času prevádzky služieb na území obce Lúč na Ostrove.

1. Nariadenie sa vzťahuje na všetky právnické a fyzické osoby – podnikateľov, ktoré prevádzkujú na území obce Lúč na Ostrove prevádzkarne obchodu a služieb.

1. Pri určovaní času predaja v obchode a času prevádzky služieb sa prihliada na uspokojenie potrieb obyvateľov obce a na požiadavky podnikateľov.

**§ 2**

**Základné pojmy**

Na účely tohto nariadenia sa rozumie:

1. prevádzkou – priestor, v ktorom sa vykonáva podnikateľská činnosť a ktorý je určený pre styk so zákazníkmi,

1. prevádzkovou dobou – rozsah času predaja a rozsah času poskytovania služieb v prevádzkach,

1. prevádzkou poskytujúcou služby pre uzavretú spoločnosť – prevádzka sprístupnená len pre pozvaný a presne vymedzený okruh osôb bez možnosti vstupu iným osobám (napr. svadby, rodinné oslavy),

1. podnikateľom - osoba zapísaná v obchodnom registri; osoba, ktorá podniká na základe živnostenského oprávnenia; osoba, ktorá podniká na základe iného než živnostenského oprávnenia podľa osobitných predpisov.

**§ 3**

**Prevádzková doba**

1. Prevádzková doba pre obchodné prevádzky a prevádzky služieb sa určuje v čase od 6:00 do 22:00.

1. Prevádzková doba v prevádzkach poskytujúcich pohostinné služby (reštaurácie, bary) sa určuje nasledovne:

od 8:00 do 22:00 – pondelok až štvrtok, nedeľa

od 8:00 do 23:00 – piatok až sobota

1. Prevádzková doba nie je obmedzená v prevádzkach poskytujúcich služby pre uzavretú spoločnosť v súlade s oznámením podľa §4 ods.2. Neobmedzená prevádzková doba platí pre danú prevádzku v deň začatia poskytovania služby pre uzavretú spoločnosť do 6:00 hod.

nasledujúceho dňa, potom platí prevádzková doba určená pre daný typ prevádzky.

1. Prevádzková doba nie je obmedzená počas doby od 22:00 hod. dňa 31. decembra do 6:00 hod. dňa 1.januára nasledujúceho kalendárneho roka.

1. Nočný pokoj je čas od 22,00 h do 06,00. Ide o časový úsek vyhradený pre zabezpečenie zdravého a nerušeného nočného pokoja a odpočinku obyvateľov obce.

**§ 4**

**Oznamovacia povinnosť**

1. Podnikateľ prevádzkujúci prevádzku je povinný najneskôr 10 dní pred otvorením a 5 dní pred zmenou prevádzkovej doby písomne oznámiť obci jej prevádzkovú dobu. Podnikateľ si sám určí čas predaja alebo prevádzkový čas prevádzkarne v súlade s ustanoveniami tohto VZN.

1. Podnikateľ prevádzkujúci prevádzku je povinný najneskôr 5 dní pred zmenou prevádzkového času podľa §3 ods. 3 písomne túto zmenu oznámiť obci.

1. Podnikateľ prevádzkujúci prevádzku je povinný najneskôr v deň ukončenia prevádzkovania prevádzky túto skutočnosť písomne oznámiť obci.

**§ 5**

**Kontrola a sankcie**

1. Kontrolu nad dodržiavaním tohto VZN vykonávajú :
* starosta obce,
* poslanci obecného zastupiteľstva

1. Pri ukladaní pokuty sa prihliada na závažnosť, spôsob, trvanie a následky protiprávneho konania.

1. Pokutu je možné uložiť do jedného roka odo dňa, keď sa obec dozvedela o porušení tohto nariadenia, najneskôr však do troch rokov odo dňa porušenia nariadenia.

**§6**

**Záverečné ustanovenia**

1. Návrh VZN č. 2/2023 bol zverejnený na úradnej tabuli na dobu 15 dní, dňa 04.04.2023. VZN č. 2/2023 schválilo Obecné zastupiteľstvo uznesením č. 30/2023/OZ dňa 27.04.2023 na zasadnutí Obecného zastupiteľstva .
2. Schválené VZN č. 2/2023 bolo vyvesené na úradnej tabuli a na webovom sídle na dobu 15 dní.
3. VZN č. 2/2023 nadobúda účinnosť dňa 28.04.2023.
4. VZN č. 2/2023 je prístupné na Obecnom úrade a zverejnené na webovom sídle obce.

V Lúči na Ostrove , dňa 28.04.2023

.............................................................

 Mgr. Ladislav Kiss

 starosta obce Lúč na Ostrove